God | Kruiskerk Stellenbosch
Hoe weet jy God bestaan as jy hom nie kan sien nie?
Dis merkwaardig hoe maklik mense glo dit wat in die geskiedenis gebeur het, al was hulle nie self daar nie. Watter kind betwyfel of Jan van Riebeeck regtig op 6 April 1652 met sy drie skepies Tafelbaai ingevaar het? Vanjaar vier ons Calvyn se 500ste verjaarsdag. Niemand betwyfel sy bestaan nie. En so kan ons aangaan – selfs die filosowe voor Christus -Sokrates, die Farao’s van Egipte. Maar wanneer dit kom by God en Jesus, dan twyfel baie mense.
Daar is mense wat uit die mooi dinge wat om ons gebeur aflei dat daar ‘n God is. Maar dan gebeur daar ook aaklige en wrede dinge in die wêreld en natuur wat ons weer hieraan laat twyfel.
Ons kan God nie uit ons eie pogings ken nie; hy stel Homself bekend in geskiedenisse wat Hy met sy volk op aarde gemaak het – wat uitgeloop het op mdie koms van Christus. Dit het ons op skrif in die vorm van die Bybel.
God wil ons nie met groot waarhede (boekkennis) oorval nie; hy wil met ons ‘n verhouding aangaan (verbond), waarin ons Hom al hoe beter leer ken uit die waarhede wat ons in die Bybel leer.
Uit die natuur leer ons Hom egter ook ken – saam met die Woord word hierdie kennis uit die natuur ‘n manier om in verhouding met Hom te kom.